SET ปิดลบ 3 จุด เซ่นมาตรการคุม “โควิด” โบรกมองพรุ่งนี้ย่อต่อ แนวรับ 1,565
SET ปิดลบ 3 จุด หรือ 0.22% เซ่นมาตรการรัฐฯคุมเข้ม "โควิด-19" โบรกมองพรุ่งนี้ย่อลงต่อ แนวรับ 1,565-1,560 จุด
28 มิ.ย. 2564

ด้านนักวิเคราะห์ เปิดเผยว่า ตลาดหุ้นไทยวันนี้ปรับตัวลงจากความกังวลการแพร่ระบาดไวรัสโควิด-19 ในประเทศ โดยเฉพาะการที่ภาครัฐฯยกระดับมาตรการควบคุมการแพร่ระบาดที่เข้มขึ้นอีกครั้ง ส่งผลให้หุ้นที่ได้รับผลกระทบจากมาตรการดึงตลาดฯลง แต่ก็ยังมีแรงซื้อเข้ามาบ้างจากกลุ่มหุ้นภาคการผลิตที่ไม่ได้รับผลกระทบมากนัก
ด้านตลาดหุ้นในภูมิภาคเอเชียวันนี้ส่วนใหญ่ติดลบราว 0.4-0.5% ส่วนตลาดยุโรปเทรดบ่ายนี้เปิดบวกก่อนที่จะพลิกมาเป็นลบ จากความกังวลการกลายพันธุ์ของเชื้อไวรัสโควิด โดยจำนวนผู้ติดเชื้อโควิดในยุโรปเพิ่มขึ้นจากการแข่งขันฟุตบอลยูโร 2021
สำหรับวันพรุ่งนี้ต้องติดตามการประชุมคณะรัฐมนตรี (ครม.) ว่าจะมีมาตรการเยียวยาและดูแลเศรษฐกิจออกมาเพิ่มเติมอย่างไร และติดตามตัวเลขจ้างงานภาคเอกชนเดือน มิ.ย.ของสหรัฐที่จะประกาศโดย ADP ในวันที่ 30 มิ.ย.นี้ รวมถึงตัวเลขจ้างงานนอกภาคเกษตรเดือน มิ.ย.ของสหรัฐฯวันศุกรี์นี้ รวมถึงการประชุมกลุ่มโอเปกสัปดาห์นี้
แนวโน้มการลงทุนในวันพรุ่งนี้ (29 มิ.ย.) คาดตลาดฯคงถอยลงได้อีก พร้อมให้แนวรับ 1,565-1,560 จุด ส่วนแนวต้าน 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT มูลค่าการซื้อขาย 2,676.83 ล้านบาท ปิดที่ 62.00 บาท ลดลง 1.50 บาท
BDMS มูลค่าการซื้อขาย 2,637.13 ล้านบาท ปิดที่ 23.10 บาท ลดลง 0.60 บาท
GUNKUL มูลค่าการซื้อขาย 2,440.33 ล้านบาท ปิดที่ 4.82 บาท เพิ่มขึ้น 0.12 บาท
KBANK มูลค่าการซื้อขาย 2,211.24 ล้านบาท ปิดที่ 119.00 บาท ลดลง 1.00 บาท
RCL มูลค่าการซื้อขาย 1,825.50 ล้านบาท ปิดที่ 51.00 บาท เพิ่มขึ้น 3.00 บาท